Gitarist Robert Belinić na turneji po Americi (16/2/03) - 2003-02-16
"Prvi put sam svirao u washingtonskom Centru Kennedy i iznimno mi je bilo drago da sam došao…Imam jedno novo iskustvo. Sve je bilo jedn
Mladi hrvatski gitarist Robert Belinić održao je niz uspješnih koncerata u Sjedinjenim Državama. Washington, New York, Wyoming, Virginia, Florida... 22-godišnji Zagrepčanin Robert Belinić održava koncerte u mnogim dijelovima Amerike. Turneju je organizirala neprofitna organizacija iz New Yorka koja pomaže mlade glazbenike. Kako nam je rekao, do sada ga se najviše dojmio koncert u glasovitom Centru Kennedy, ovdje u Washingtonu, gdje je svirao pred oko 400 posjetitelja, uključujući hrvatskog veleposlanika u Sjedinjenim Državama Ivana Grdešića: "Kennedy Centar je nešto predivno. Prvi put sam svirao na jednom takvom mjestu i iznimno mi je bilo drago da sam došao tamo da sviram...Imam jedno novo iskustvo. Sve je bilo jednostavno prelijepo. Dosta se toga pozitivnoga dogodilo i presretan sam." Robert Belinić dodaje da suradnja s organizacijom ne uključuje samo koncertne nastupe: "Oni organiziraju, uz koncerte, predavanja po osnovnim i srednjim školama. Dok sam bio u Washingtonu, nekih tri dana, sam predavao i svirao, uglavnom za djecu. To mi je bilo super. " Uputan kako je došlo do suradnje s organizacijom , Robert Belinić kaže da je rujnu 2001. sudjelovao na glazbenom natjecanju u Leipzigu, u Njemačkoj. Nakon osvajanja prvog mjesta u konkurenciji 120 mladih glazbenika ušao je u završnicu natjecanja koji je organizacija Young Concert Artist priredila u siječnju prošle godine u New Yorku. Od 450 glazbenika Robert Belinić je ponovno bio najuspješniji što je dovelo do produbljivanja suradnje i niza koncerata po Sjedinjenim Državama. Na pitanje kakvi su mu daljnji planovi Robert Belinić odgovara: "Još uvijek studiram, na akademiji u Augsburgu kod profesora Franza Halasza. Sad sam treća godina i želio bih to što bolje na napraviti i završiti, a onda ćemo vidjeti. Trenutno sam u Sjedinjenim Državama, puno sviram, vraćam se u trećem mjesecu doma pa ću ponovno u petom i desetom mjesecu doći u Ameriku. Uglavnom bit će dosta putovanja. Ne želim se nigdje smjestiti nego svirati što više mogu, a da time istodobno ne zakinem akademiju i osnovne obaveze." Rober Belinić dodaje da jednog dana želi predavati na sveučilištu, ali i svirati druge vrste glazbe. Uostalom, kako naglašava, njegova karijera je počela zabavnom glazbom i to - sviranjem bubnjeva.